Diari Oficial de la Generalitat Valenciana


Sumari del DOGV 2606, del 17-10-1995 (1995/836436)

ACORD 1/1993, de 7 d'octubre, per al desenvolupament del sistema de finançament de les comunitats autònomes del quinquenni 1992-1996.
-------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/1995/06/30/1b/dof/vci/html**

### Dades del document

Número de DOGV
:   2606

Data del DOGV
:   17-10-1995

Secció del DOGV
:   DISPOSICIONS GENERALS

Número del document
:   1995/836436


Data del document
:   30-06-1995

Organisme emissor
:   Consell de Politica Fiscal i Financera de Les Comunitats Autonomes

Tipus de document
:   Acord

ACORD 1/1993, de 7 d'octubre, per al desenvolupament del sistema de finançament de les comunitats autònomes del quinquenni 1992-1996.   
El Ple del Consell de Política Fiscal i Financera de les Comunitats Autònomes, vàlidament constituït amb assistència de tots els membres de dret, excepte el senyor conseller del País Basc, que excusà la seua assistència, realitzà la vint-i-setena reunió, els dies 23 de setembre i 7 d'octubre de 1993, amb la convocatòria prèvia de l'excel.lentíssim senyor ministre d'Economia i Hisenda, president del consell, d'acord amb l'ordre del dia que, entre altres assumptes, incloïa l'Acord per al desenvolupament del sistema de finançament de les comunitats autònomes del quinquenni 1992-1996". Aquest document consta, al seu torn, de quatre acords. El primer es refereix al procediment per a l'aplicació de la corresponsabilitat fiscal en el sistema, el segon tracta de la integració de les comunitats autònomes en l'Agència Estatal d'Administració Tributària, el tercer es refereix a l'elaboració d'un llibre blanc sobre finançament, i el quart a l'estudi de la problemàtica en el finançament dels serveis sanitaris de la Seguretat Social.  
Una vegada debatut el projecte d'acord elaborat pel Ministeri d'Economia i Hisenda, s'aprovà, en primera votació, per una majoria de vint-i-vuit vots a favor, tres en contra i dues abstencions, sobre trenta-tres vots de dret, que suposen una majoria superior als dos terços dels vots dels membres que integren el Consell, segons que preveu l'article 10.3.a) del Reglament de Règim Interior.  
A l'acord d'aprovació ha formulat per escrit vot particular l'excel.lentíssim senyor conseller de la Comunitat Autònoma d'Extremadura, d'acord amb la facultat que confereix l'article 10.3 d'aquest reglament, i tots dos, acord i vot particular, figuren com annex a l'acta de la reunió esmentada aprovada pel Ple realitzat el 21 de setembre de 1994.  
Per això, en compliment del que estableix l'apartat 2 de l'article 10 del Reglament de Règim Interior del Consell, es publica per coneixement general:  
I. Acords per al desenvolupament del sistema de finançament de les comunitats autònomes del quinquenni 1992-1996  
Acord primer. Procediment per a l'aplicació de la corresponsabilitat fiscal en el sistema de finançament de les comunitats autònomes  
I. Introducció  
L'Acord de 20 de gener de 1992, pel qual s'aprovà el Mètode per a l'aplicació del sistema de finançament de les comunitats autònomes en el quinquenni 1992-1996 (d'ara endavant Mètode), considerà desitjable assignar a les comunitats autònomes un major grau de corresponsabilitat fiscal. Per aconseguir aquest objectiu acordà la creació d'un grup de treball que havia d'examinar les possibilitats que ofereix la LOFCA, especialment en el context de la variable esforç fiscal, i emetre un informe abans del 30 de juny de 1992 sobre l'aplicació pràctica de l'acord.  
En el termini fixat el grup de treball emeté l'informe, en què es recollien els distints criteris que sorgiren al seu si per a incrementar la corresponsabilitat fiscal, i s'exploraven les possibilitats de la variable esforç fiscal per aconseguir aquest objectiu, i la possible compatibilitat amb les limitacions establertes en la LOFCA en la cessió del rendiment, total o parcial, de certes figures tributàries, duent a terme la recerca de plantejaments concordes amb l'esperit de la LOFCA.  
Prenent l'informe com a base, el Ministeri d'Economia i Hisenda elaborà un primer document en què exposava un conjunt de mesures per a elevar el grau de corresponsabilitat fiscal del sistema, que fou analitzat conjuntament amb les comunitats autònomes en una sèrie de reunions bilaterals, i a la vista de les conclusions obtingudes es completà i perfeccionà el document inicial i es recollien les aportacions de les respectives comunitats autònomes.  
El resultat de tot això és aquest document, en el qual es defineix i desenvolupa el Procediment per a l'aplicació de la corresponsabilitat fiscal en el sistema de finançament de les comunitats autònomes (d'ara endavant Procediment), que el Consell de Política Fiscal i Financera (d'ara endavant Consell) considera que constitueix la resposta adequada a les exigències del moment actual en virtut de les característiques que reuneix, entre les quals han d'assenyalar-se les següents:  
a) Respecte als criteris bàsics de finançament de les comunitats autònomes que informaren sobre l'Acord de 20 de gener de 1992.  
b) Connexió dels recursos rebuts per les comunitats autònomes amb els rendiments impositius obtinguts en els seus territoris, de tal forma que una part important de la despesa pública gestionada per elles estiga finançada per les aportacions dels residents en l'àmbit territorial respectiu, amb això els ciutadans prenen consciència que les prestacions rebudes de la seua comunitat autònoma són conseqüència de les exigències impositives de què són objecte.  
c) Garantia que el finançament resultant del Mètode no s'altera en perjudici de cap comunitat autònoma, mantenint els principis de solidaritat i d'equitat.  
d) Instrumentació en el marc de la LOFCA, amb això evita plantejaments de revisió no desitjables.  
e) Moderació quant al cost estimat que representa per a la hisenda estatal.  
El Procediment s'aplicarà en els anys 1994 i 1995. Per a 1996, el Consell de Política Fiscal i Financera, considerant l'experiència obtinguda en els dos anys precedents, s'haurà de pronunciar sobre la continuació pura i simple en l'aplicació o, si escau, sobre les reformes que calga introduir-hi per al seu perfeccionament.  
II. Exposició del Procediment  
Per a exposar el Procediment s'han de distingir dos àmbits: el financer i el formal.  
II.1 Contingut financer  
A partir de l'1 de gener de 1994, en els anys 1994 i 1995, cada comunitat autònoma percebrà el quinze per cent de l'import de les quotes líquides de l'Impost sobre la Renda de les Persones Físiques ingressades pels residents en el seu territori, que hagen estat meritades en l'exercici de referència.  
Les regles per a l'aplicació del Procediment, condicions a què se sotmet i garanties que l'acompanyen, es recullen en l'epígraf III d'aquest document.  
II.2 Instrumentació formal  
Encara que dins del marc de la LOFCA podrien arbitrar-se solucions a la corresponsabilitat fiscal per la via de l'article 12, mitjançant l'establiment d'un recàrrec autonòmic en l'IRPF acompanyat de la simultània reducció de la tarifa estatal, de manera que la pressió fiscal resultant siga idèntica a l'existent abans, en el moment actual hi ha importants raons per a descartar la fórmula del recàrrec, perquè la necessitat d'evitar retorns financers a favor de la hisenda central obligaria a establir dues tarifes estatals diferents de l'impost.  
D'altra banda, la instrumentació del Procediment mitjançant el reconeixement a cada comunitat autònoma d'una "participació territorialitzada en el rendiment de l'IRPF", a l'empara del que preveu l'article 13 de la LOFCA, no presenta obstacles que n'impedisquen o en dificulten l'aplicació, ja que aquesta modalitat financera ja ve funcionant satisfactòriament des de l'inici del sistema de finançament.  
Per això, s'adopta la "participació territorialitzada en el rendiment de l'IRPF" com a forma d'instrumentació del Procediment. Per a això, l'actual participació de les comunitats autònomes en la recaptació d'impostos estatals es desdoblarà en dos trams o fraccions: la primera, de caràcter general, en el rendiment global del conjunt dels impostos de l'estat, directes i indirectes, exclosos els susceptibles de cessió; la segona, de caràcter específic o singular, en el rendiment de l'IRPF en el respectiu àmbit territorial.  
III. Anàlisi del Procediment  
Aquest epígraf té per objecte desenvolupar explícitament l'aplicació del Procediment, a aquest efecte recull els aspectes següents d'aquest:  
1. Descripció de la variable esforç fiscal, continguda en el Mètode, i la nova interpretació que se li ha de donar per a la correcta utilització en el Procediment.  
2. Definició de la "norma recaptatòria", element principal en les mesures de corresponsabilitat fiscal a causa del seu caràcter d'instrument de control de l'esforç fiscal.  
3. Neutralitat financera de l'aplicació del Procediment respecte al status quo resultant de l'Acord de 20 de gener de 1992.  
4. Regles d'evolució financera que s'estableixen per als mecanismes representatius del rendiment territorial de l'IRPF.  
5. Regles de modulació del resultat financer.  
III.1 Nova interpretació de la variable esforç fiscal  
L'actual sistema transfereix des de l'estat a cada comunitat autònoma un finançament que es pot representar per l'equació següent:  
Fi = A(Zi) - ICi\* + 0,15 (IRi - áiIR) (1)  
El primer element, A(Zi), és una quantitat que varia en funció de les característiques geodemogràfiques i socioeconòmiques de la comunitat, que representem a través del vector Zi.  
El segon element, ICi\*, és la detracció d'una recaptació normativa per les taxes afectes als serveis transferits i pels tributs cedits. Atés que la comunitat obté una recaptació efectiva ICi per aquests conceptes, el finançament total de què disposa, FTi, és igual al finançament transferit des de l'estat, Fi, més la recaptació tributària realment obtinguda ICi. És a dir:  
FTi = Fi + ICi (2)  
o el que és igual:  
FTi = A (Zi) + (ICi - ICi\*) + 0,15 (IRi - áiIR) (3)  
Com posa de manifest l'expressió (3), la detracció de ICi\* respon al requeriment de mantenir per a cada comunitat autònoma el volum de recursos que, d'acord amb unes determinades característiques d'aquesta, s'estimen necessaris per a finançar les seues competències i que en el cas d'aquest model estan donades per l'element A (Zi). Si ICi\* està raonablement ben determinat, la cessió de rendiments tributaris no hauria d'alterar de forma significativa l'anterior requeriment, atés que la recaptació efectiva ICi quedarà compensada per la norma recaptatòria ICi\*. És a dir, la cessió de recursos tributaris no ha d'alterar el principi bàsic que per a unes mateixes necessitats, per a unes mateixes competències i per a una mateixa pressió fiscal, els recursos posats a disposició de les comunitats autònomes haurien de ser els mateixos.  
En el sistema actual la diferència que es produeix per les dues formes de computar la recaptació tributària és la derivada del terme:  
(ICi - ICi\*) (4)  
Aquest terme pot ser positiu si la gestió tributària autonòmica és bona, però podria ser negatiu si no ho és. En tot cas, queda clar que el resultat final depén essencialment del valor que adopte la norma ICi\*.  
El tercer element del finançament que l'estat transfereix a les comunitats autònomes, 0,15 (IRi - áiIR), és una quantitat que depén de l'esforç fiscal de cada comunitat en l'Impost sobre la Renda. IRi i IR representen l'import de les quotes líquides de l'IRPF declarades en el territori de la comunitat i en el conjunt del territori comú, respectivament; i ái és la participació de la comunitat en el PIB estatal.  
En principi, la variable esforç fiscal juga ja, en el sistema actual, un paper similar al dels tributs cedits. Efectivament, la variable esforç fiscal representa l'import real de les quotes líquides declarades per un determinat impost en el territori de la comunitat autònoma, IRi, i la detracció d'una valoració normativa d'aquestes IRi\*, que en aquest cas particular es defineix com les quotes líquides que declararien els residents en la comunitat si participara en les quotes líquides totals per IRPF en igual proporció amb què participa en el PIB estatal; és a dir, IRi\* = ái IR. Cal puntualitzar que, en aquest cas, la diferència entre tots dos termes no opera sobre la totalitat de l'import, sinó sols sobre un 15 per cent d'aquest. Però, en tot cas, l'estructura és la mateixa que la de l'expressió (4):  
0,15 (IRi - IRi\*) (5)  
D'altra banda, el fet que l'estructura de la variable esforç fiscal siga la mateixa que la d'un tribut cedit, no significa necessàriament que en el sistema actualment vigent opere com un tribut cedit. En primer lloc, els recursos obtinguts per la comunitat únicament coincideixen amb el 15 per cent de l'IRPF declarat en el seu territori en l'any base per al qual es defineix el sistema; després, en els anys següents, ja no és així, ja que el valor del terme en l'any base evoluciona segons el criteri establert en el Mètode (ITAE/PIB nominal/despesa equivalent). Per tant, hi ha una primera diferència amb els tributs cedits. Mentre allí el terme ICi reflecteix sempre la recaptació realment obtinguda, ací el terme 0,15 IRi sols coincideix amb les quotes líquides realment declarades en l'any base del sistema.  
La segona diferència fa referència a la norma recaptatòria. En el cas dels tributs cedits, la norma ICi\* es va definir com la recaptació estàndard per aquests tributs en cada comunitat, en l'any base, atenent un criteri de neutralitat respecte a la participació en ingressos de l'estat. En el caso de l'IRPF, en canvi, la norma és més aproximativa. Una bona norma ha de reflectir les quotes líquides que teòricament s'obtindrien si a una base imposable de l'impost, mesurada en termes estàndard, se li aplicara un tipus impositiu estàndard. Vegem en quina mesura es compleixen en aquest cas aquests requisits. Com s'assenyalava més amunt, la norma en aquest cas és:  
IRi\* = áiIR; (6)  
on  
ái = PIBi / PIB. (7)  
Substituint (7) en (6) tenim:  
IRi\* = (IR / PIB) PIBi (8)  
És a dir, l'actual norma de l'IRPF és el producte d'una base imposable que s'aproxima pel PIB de la comunitat autònoma i d'un tipus que s'aproxima per la pressió fiscal mitjana d'aquest import en tot el territori comú (és a dir, tot el territori espanyol amb l'excepció dels territoris forals).  
No obstant això, la definició de la norma no era una qüestió important, perquè en la realitat l'expressió 0,15 (IRi - áiIR) no opera financerament com un tribut cedit, ja que, a part del seu efecte sobre la transferència de l'any base, en els anys del quinquenni les comunitats ni han rebut el 15 per cent de les quotes líquides de l'IRPF declarades en el seu territori, ni han experimentat una detracció normativa segons l'evolució de les quotes líquides totals per IRPF. El terme ha quedat simplement englobat en el sistema i ha evolucionat d'acord amb els criteris generals de creixement d'aquest. Ara bé, en el context d'un creixement del terme 0,15 IRi, adquireix major transcendència la definició que s'adopte per a la norma recaptatòria.  
III.2 Definició de la norma recaptatòria  
Tornant a l'expressió (1) i simplificant termes, tenim que els recursos transferits per l'estat a cada comunitat autònoma, Fi, són:  
Fi = Bi + 0,15 IRi - 0,15 IRi\* (9)  
on Bi és el bloc de recursos determinat per tots els elements del sistema a excepció del provinent de l'esforç fiscal, sent el seu valor:  
Bi = A (Zi) - ICi\* (10)  
La solució al problema de la corresponsabilitat fiscal s'efectua donant als termes IRi i IRi\* de l'expressió (9) les definicions següents:  
a) D'acord amb la interpretació donada a la variable esforç fiscal recollida en el Mètode, el terme IRi es defineix per a cada comunitat autònoma com l'import real de les quotes líquides de l'Impost sobre la Renda de les Persones Físiques declarades pels seus residents, que hagen estat meritades en l'exercici que es considera.  
b) Quant al segon terme, IRi\*, que representa la norma recaptatòria resulta evident, com es després del que hem dit anteriorment, la necessitat de revisar i perfeccionar la seua definició actual. Sembla raonable que la norma recaptador ha de representar el que es recaptaria en cada comunitat autònoma, tenint en compte les característiques econòmiques específiques, si el compliment fiscal dels seus residents en aquest impost fóra el resultat d'un comportament mitjà o estàndard del conjunt dels ciutadans de l'estat. Partint d'aquesta idea, es defineix la nova norma recaptatòria IRin\*\* de la comunitat autònoma i per a l'any n (any neutral que s'estableix en l'epígraf III.3. següent) com l'import de les quotes líquides realment declarades pels seus residents corresponents a aquest any. Això implica que en l'any neutral esmentat la quota normativa és el producte de la base imposable real, BIinr i del tipus mitjà real ninr:  
IRin\*\* = BIinr . ninr = IRin (11)  
III.3 Neutralitat financera  
Una condició que el sistema ha de complir necessàriament és la seua neutralitat financera respecte a la situació actual. Aquesta neutralitat significa que en l'any n (any neutral) del quinquenni ha de complir-se la condició següent:  
B'in + 0,15 IRin - 0,15 IRin\*\* = (Bio + 0,15 IRio-2 - 0,15 IRio-2\*) (1 + pn) (12)  
on B'in és el volum de recursos obtinguts en l'any n per elements distints al derivat de la participació territorialitzada en el rendiment de l'IRPF, després de l'aplicació del Procediment, i el segon membre de la igualtat representa els recursos que rebria la comunitat en l'any n neutral per aplicació del Mètode. Aquesta condició, atesa la definició de la norma recaptatòria recollida en l'epígraf III.2. precedent, implica que:  
B'in = (Bio + 0,15 IRio-2 - 0,15 IRio-2\*) (1 + pn) (13)  
És a dir, el terme B'in té en l'any neutral 1993, per a cada comunitat autònoma, igual valor que el finançament que rebria per PPI si no s'haguera aplicat el Procediment, amb la qual cosa s'assegura que en l'any neutral l'efecte financer derivat de la implantació del nou sistema siga nul.  
L'any natural que s'estableix és l'exercici de 1993, amb això es garanteix a totes dues administracions el màxim respecte al principi d'equilibri financer, per ser l'any immediat anterior al primer d'aplicació d'aquest Procediment.  
Ja que en el moment actual no es coneixen els valors reals de les variables i, en conseqüència, no és possible determinar les expressions (12) i (13) de forma que reflectisquen els imports certs i definitius dels diferents termes que les integren, mentre no puguen establir-se s'operarà amb els seus valors provisionals, tant a efectes d'aplicar-los en les expressions que figuren en els restants epígrafs d'aquest Procediment, com que les comissions mixtes puguen adoptar els acords necessaris i determinar els imports dels crèdits "a compte" que s'hagen d'incloure en els pressupostos generals de l'estat, substituint-se pels valors definitius quan es dispose de les dades reals necessàries.  
III.4 Regles d'evolució  
En l'any neutral 1993, segons el que exposa l'epígraf III.3. anterior, el finançament resultant del Procediment serà:  
Fin = B'in + 0,15 (IRin - IRin\*\*) (14)  
Les regles d'evolució que s'estableixen per a cadascun dels termes anteriors són les següents:  
III.4.1 Evolució del terme B'in  
El valor en l'any base 1990 del terme B'in, representatiu del tram de la participació en el rendiment global dels ingressos de l'estat en l'any neutral 1993, es determinarà mitjançant el quocient entre ell i l'índex d'evolució que prevalga, segons les regles establertes en el Mètode, entre aquest any base i l'any 1993, tant per a les comunitats autònomes del l'article 151 com per a les comunitats autònomes de l'article 143:  
B'io = B'in / (1 + pn) (15)  
on B'io és el tram de la participació en els ingressos generals de l'estat de la comunitat autònoma i expressat en valors de l'any base 1990 i (1+pn) és l'índex d'evolució que haja prevalgut entre l'any base 1990 i l'any 1993, per aplicació de les regles establides en el Mètode, per a la comunitat i, segons que pertanya al grup de les de l'article 151 o a les de l'article 143.  
Per a determinar el valor en qualsevol any del quinquenni, a partir del de 1994, del tram de participació en els ingressos generals de l'estat, representat en l'any base pel terme B'io, s'aplicaran les regles establides en el "Mètode":  
B'it = B'io . (1+pt) (16)  
on B'it representa el tram de la participació en els ingressos generals de l'estat de la comunitat autònoma i expressat en valors de l'any t del quinquenni, i (1+pt) és l'índex d'evolució que haja prevalgut entre 1990 i l'any esmentat t, per aplicació de les regles establides en el Mètode, per a la comunitat i, segons la seua pertinença al grup de les de l'article 151 i a les de l'article 43.  
III.4.2 Evolució del terme 0,15 IRin  
D'acord amb el que estableix l'epígraf II.1. d'aquest Procediment, el valor del terme 0,15 IRin es determinarà en els anys 1994 i 1995 atenent l'import real de les quotes líquides declarades pels residents en el territori de la comunitat autònoma, meritades en l'exercici de referència:  
0,15 IRit = 0,15 IRitr (17)  
on 0,15 IRit és l'import que ha de percebre la comunitat autònoma i en l'any t (1994 o 1995) pel seu tram de la participació en ingressos de l'estat corresponent al rendiment territorial de l'IRPF, i IRitr és l'import real de les quotes líquides declarades pels residents en el territori de la comunitat autònoma i meritades en l'any respectiu (1994 o 1995).  
III.4.3 Evolució del terme 0,15 IRin\*\*  
El valor en l'any base del terme 0,15 IRin\*\*, representatiu de la norma recaptatòria en l'any neutral 1993, es determinarà mitjançant el quocient entre ell i l'índex d'evolució que prevalga, per aplicació de les regles establides en el Mètode, entre l'any base esmentat i l'any 1993, tant per a les comunitats autònomes de l'article 151 com per a les comunitats autònomes de l'article 143:  
0,15 IRio\*\* = 0,15 IRin\*\* / (1 + pn) (18)  
on 0,15 IRio\*\* és l'import de la norma recaptatòria en l'IRPF de la comunitat autònoma i determinat en valors de l'any base 1990, i (1+pn) es l'índex d'evolució que haja prevalgut entre l'any base 1990 i 1993, per aplicació de les regles establides a l'efecte en el Mètode per a la comunitat i, segons que pertanya al grup de les de l'article 151 o a les de l'article 143  
El valor provisional del terme 0,15 IRio\*\* en l'any base 1990 és, per a cada comunitat, el que figura en el quadre número 2 de l'annex estadístic, fixat en funció del seu percentatge efectiu de participació en l'IRPF.  
Per a determinar el valor en els exercicis de 1994 i 1995 de la norma recaptatòria, representada en l'any base pel terme 0,15 IRio\*\*, s'aplicarà l'índex que prevalga per a la comunitat i segons les regles d'evolució establides pel Mètode, tant per a les comunitats autònomes de l'article 151 com per a les comunitats autònomes de l'article 143.  
0,15 IRit\*\* = 0,15 IRio\*\* . (1 + pt) (19)  
on 0,15 IRit\*\* és la norma recaptatòria de la comunitat i expressada en valors de l'any t (1994 o 1995), i (1+pt) s'ha definit anteriorment.  
III.4.4 Finançament total resultant en l'any t  
Segons les regles anteriors, el finançament total de la comunitat i en l'any t (1994 o 1995), per participació en els ingressos de l'estat, serà:  
Fit = B'io (1+pt) + 0,15 IRitr - 0,15 IRio\*\* (1+pt) (20)  
III.5 Regles de garantia: modulació financera  
El Mètode constitueix un bloc de mesures amb transcendència financera que foren objecte de consens i l'estructura essencial del qual ha de respectar-se. Entre els elements més sensibles del conjunt de concessions mútues entre Estat i comunitats autònomes, i entre elles mateixa, es troba la decisió d'implantar un major grau de corresponsabilitat fiscal.  
La introducció del nou concepte de la variable esforç fiscal introdueix un canvi en el sistema vigent que, com és obvi, originarà a partir de l'aplicació diferències respecte al finançament que haguera resultat conservant íntegrament l'actual sistema. Per això, la falta de regles moderadores es traduiria en incertesa respecte al resultat final, que podria redundar en uns casos en pèrdua de recursos i en altres en un creixement excessiu que altere l'equilibri preexistent, segons que l'import dels recursos proporcionats per la participació territorialitzada en l'IRPF siga inferior o sensiblement superior al que resulte de la norma recaptatòria.  
Per això, a fi d'evitar ruptures de l'actual equilibri financer del sistema, s'acorda establir les següents regles de modulació del resultat financer, aplicables en els anys 1994 i 1995:  
III.5.1 Regla de modulació financera per a l'any 1994  
En l'exercici 1994, l'import que resulte de la diferència entre els termes 0,15 IRitr i [0,15 IRio\*\* (1+pt)], determinats segons s'estableix en els epígrafs III.4.2. i III.4.3. precedents, no podrà ser per a cada comunitat autònoma superior ni inferior, respectivament, als percentatges que més avall s'indiquen del seu "finançament fora fons" teòric en 1994, determinat partint "finançament fora fons" que, per aplicació del Mètode, li correspondria l'1 de gener de 1994, expressat en valors de l'any base 1990, i actualitzat a l'exercici 1994 per aplicació de l'índex prevalent per a aquesta comunitat autònoma, segons pertanya al grup de les de l'article 151 o a les de l'article 143. Aquests percentatges són els següents:  
- Comunitats autònomes article 151, 0,50 i 0,25.   
- Comunitats autònomes article 143, 1,00 i 0,25.  
III.5.2 Regla de modulació financera per a l'any 1995  
En l'exercici 1995, l'import que resulte de la diferència entre els termes 0,15 IRitr i [0,15 IRio\*\* (1+pt)], determinats segons s'estableix en els epígrafs III.4.2 i III.4.3 precedents, no podrà ser per a cada comunitat autònoma superior ni inferior, respectivament, al 2,00 o 0,50 per cent del seu "finançament fora fons" teòric en 1995, determinat partint del "finançament fora fons" que, per aplicació del Mètode, li correspondria l'1 de gener de 1995, expressat en valors de l'any base 1990, i actualitzat a l'exercici 1995 per aplicació de l'índex prevalent per a aquesta comunitat autònoma, segons pertanya al grup de les de l'article 151 o a les de l'article 143.  
III.5.3 Concepte del "finançament fora fons"  
A l'efecte del que estableixen els epígrafs III.5.1 i III.5.2 precedents, el "finançament fora fons", en valors de l'any base 1990, s'obtindrà mitjançant la suma del "finançament inicial per PPI" i les recaptacions normatives per tributs cedits i taxes afectes als serveis transferits, que siguen aplicables, respectivament, en els anys 1994 o 1995.  
En el cas de les comunitats autònomes uniprovincials que hagen optat perquè la participació en els ingressos de l'estat que els corresponen com a províncies s'integre en la seua participació en els ingressos de l'estat com a comunitats autònomes, el "finançament inicial per PPI" a què fa referència el paràgraf precedent serà el resultant de la integració esmentada prèvia aprovació d'aquesta per la corresponent comissió mixta.  
III.6 Condició d'aplicació i coeficient reductor  
El sistema de finançament de les comunitats autònomes de règim comú es conforma mitjançant un conjunt de mecanismes financers, regulats per la LOFCA, el denominador comú del qual és la seua naturalesa de font d'obtenció de recursos per a les comunitats autònomes.  
Per això, no tenen cabuda en el sistema de finançament de règim comú amb els mecanismes financers del funcionament dels quals puga resultar una transferència de recursos de la hisenda autonòmica a la hisenda estatal, característics del sistema de finançament de règim foral. Un exemple aclaridor de les conseqüències d'aquest sentit unidireccional dels fluxos de recursos del sistema el constitueix, sens dubte, la suspensió de l'efectivitat de la cessió de tributs de l'estat quan d'aquesta resulte un retorn financer a favor de la hisenda central.  
En conseqüència, s'estableixen les regles següents per a l'aplicació de la corresponsabilitat fiscal:  
1.ª A partir de l'1 de gener de 1994, es reconeix a totes les comunitats autònomes el dret a percebre una participació del 15 per cent de l'import de les quotes líquides de l'IRPF declarades en el seu territori, amb les condicions i les regles establides en els epígrafs anteriors d'aquest Procediment. L'import provisional del 15 per cent esmentat, en l'any neutral de 1993, és per a cada comunitat autònoma el que es recull en el quadre número 1 de l'annex estadístic.  
2.ª L'efectivitat plena d'aquesta participació queda supeditada, per a cada comunitat autònoma, al compliment de la condició que l'import del 15 per cent de les quotes líquides declarades pels seus residents meritades en l'any neutral 1993 siga inferior a l'actual finançament inicial per PPI de la comunitat autònoma segons el Procediment, expressat en valors de l'any neutral esmentat.  
 Quan es tracte d'una comunitat autònoma uniprovincial i haja optat per la integració de la seua participació en els ingressos de l'estat com a diputació provincial en la participació en els ingressos de l'estat que li corresponen com a comunitat autònoma, la comparació a què fa referència la condició establida en el paràgraf precedent s'efectuarà prenent la participació resultant de la integració anterior, una vegada formalment aprovada per la respectiva comissió mixta.  
3.ª Quan no es complisca la condició establida en el paràgraf primer de la regla 2ª precedent, el percentatge representatiu del tram de la participació de la comunitat autònoma en el rendiment territorial de l'IRPF es fixarà aplicant un coeficient corrector al 15 per cent esmentat, el valor del qual serà de 2/3 o 1/3 segons pertoque, tenint en compte el finançament inicial per PPI esmentat.  
4.ª Les regles per a aplicar el tram resultant de l'anterior coeficient corrector seran les establides en aquest Procediment per al tram del 15 per cent que es reconega a les altres comunitats autònomes.  
5.ª La substitució del tram de participació en el rendiment territorial de l'IRPF resultant de l'aplicació del coeficient reductor pel del 15 per cent es produirà, prèvia petició de la comunitat autònoma afectada, amb efecte per a l'exercici en què es complisca la condició definida en el paràgraf primer de la regla 2.ª anterior.  
 Si escau, així mateix amb petició prèvia de la comunitat autònoma, podrà acordar-se la substitució del coeficient reductor de 1/3 pel de 2/3, amb la consegüent elevació del percentatge representatiu del tram de la participació, tenint en compte l'increment que haja experimentat el finançament inicial per PPI de la comunitat autònoma en l'any neutral a conseqüència dels traspassos de nous serveis.  
IV. Instrumentació pressupostària  
Segons la situació actual, les comunitats autònomes tenen atribuïts en la secció 32 dels pressupostos generals de l'estat sengles crèdits que recullen la seua respectiva participació en els ingressos de l'estat, que es fan efectius mensualment per dotzenes parts. L'import dels crèdits es determina mitjançant estimació de la participació en ingressos de l'estat per a aquest exercici i l'aplicació d'un percentatge establit pel Consell, i els pagaments efectuats a càrrec d'ells tindran el caràcter de "lliurament a compte" de la participació definitiva, que es liquidarà en l'exercici següent.  
En conseqüència, els crèdits anteriors "a compte" han de complementar-se amb un crèdit ampliable que reculla la despesa prevista per a dur a terme la liquidació definitiva de la participació de l'exercici anterior.  
A partir de l'1 de gener de 1994 caldrà recollir en la secció 32 els crèdits corresponents als dos trams en què es desdoblarà la participació en els ingressos de l'estat, als quals per raons de claredat denominarem "tram del PPI" (corresponent a la participació en els ingressos globals de l'estat) i "tram del PPIRPF" (corresponent a la participació territorialitzada en les quotes de l'IRPF).  
Per a exposar el procés d'instrumentació pressupostària tornem de nou a l'expressió (20) de l'epígraf III.4.4., expressiva del finançament que correspon a la comunitat autònoma i en l'any t (1994 o 1995) del sistema a partir de l'1 de gener de 1994.  
Fit = B'io (1+pt) + 0,15 IRitr - 0,15 IRio\*\* (1+pt)  
Si substituïm els termes B'io (1+pt) y 0,15 IRio\*\* (1+pt) pels seus equivalents, l'equació queda expressada així:  
Fit = B'it + 0,15 IRitr - 0,15 IRit\*\* (21)  
En aquesta expressió, com hem vist anteriorment, els termes B'it i 0,15 IRit\*\* són el resultat d'evolucionar els termes B'io i 0,15 IRio\*\* des de l'any base 1990 fins a l'any t, i el terme 0,15 IRitr està en valors de l'any t.  
A la vista d'això, la solució aparentment més adequada per a la instrumentació pressupostària seria la d'habilitar per a cada terme un crèdit pressupostari. En aquest cas, en la secció 32 existirien tres crèdits per a cada servei o comunitat autònoma amb la finalitat de finançar els dos trams de la nova participació en els ingressos de l'estat, un per al terme B'it, el segon per al terme 0,15 IRitr, i el tercer i últim per al terme 0,15 IRit\*\*.  
No obstant això, l'anterior solució presenta l'obstacle que el terme 0,15 IRit\*\* és negatiu per a totes les comunitats, cosa que impossibilita la seua habilitació en els pressupostos i obliga a buscar solucions tècniques que eludisquen els valors negatius.  
Una vegada dotats provisionalment en la secció 32 els crèdits que corresponguen per a cada comunitat autònoma, s'habilitarà un altre crèdit, general i ampliable, que s'aplicarà per a efectuar la liquidació definitiva conjunta de la participació de l'any immediat anterior, en els dos trams. La valoració provisional de l'import d'aquest crèdit serà efectuada pel Ministeri d'Economia i Hisenda.  
A l'efecte de la liquidació definitiva conjunta de la participació en els dos trams, es procedirà de la manera següent:  
a) Es determinarà, per a cada comunitat autònoma, l'import definitiu del tram de participació en els ingressos generals de l'estat, aplicant al finançament inicial definitiu per PPI en l'any base (B'io) l'índex d'evolució definitiu que haja prevalgut segons el Mètode entre l'any base i l'any t per a la comunitat autònoma, segons pertanya al grup de les de l'article 151 o les de l'article 143.  
b) Es determinarà, per a cada comunitat autònoma, l'import definitiu del 15 per cent de les quotes líquides de l'IRPF declarades pels seus residents meritades en l'exercici a què nominalment es referisca la liquidació, mitjançant certificat expedit pel Departament d'Informàtica Tributària de l'Agència Estatal d'Administració Tributària.  
c) Es determinara, per a cada comunitat autònoma, l'import definitiu del 15 per cent de la seua norma recaptatòria en l'IRPF corresponent a l'exercici a què es referisca la liquidació, aplicant al valor de la seua norma recaptatòria en l'any base 1990 l'índex d'evolució definitiu que haja prevalgut per aplicació del Mètode entre l'any base i l'any t per a la comunitat autònoma, segons pertanya al grup de les de l'article 151 o a les de l'article 143.  
d) Es determinarà, per a cada comunitat autònoma, l'import del "finançament fora fons" en l'any de referència de la liquidació, mitjançant la suma de la participació en els ingressos de l'estat que haguera percebut per aplicació del Mètode i les recaptacions normatives per tributs cedits i taxes afectes als serveis transferits, actualitzades com cal.  
e) Amb les excepcions establides en els apartats f) i g) següents, l'import de la liquidació definitiva conjunta de tots dos trams de la participació serà, per a cada comunitat autònoma, el resultat de restar els lliuraments a compte de l'any de referència de la liquidació, efectuades a càrrec dels crèdits que en aquest any es dotaren en la secció 32, de la suma dels imports definitius dels dos trams de participació en ingressos de l'estat dels apartats a) i b) precedents menys el resultat obtingut en l'apartat c), i es farà efectiu en la forma i els terminis establits pel Consell.  
f) En aquells casos en què el resultat de restar l'import definitiu del 15 per cent de la norma recaptatòria fixat en l'apartat c) de l'import definitiu del 15 per cent de les quotes líquides de l'IRPF a què es refereix l'apartat b) donara un import inferior al del creixement mínim del finançament establit en les regles de modulació financera per als anys 1994 i 1995 dels epígrafs III.5.1. i III.5.2., respectivament, la liquidació definitiva ressenyada en el paràgraf precedent inclourà una partida igual a la diferència entre tots dos imports, que incrementarà l'import de la liquidació conjunta de tots dos trams de la participació en ingressos de l'estat.  
g) En aquells casos en què el resultat de restar l'import definitiu del 15 per cent de la norma recaptatòria fixat en l'apartat c) de l'import definitiu del 15 per cent de les quotes líquides de l'IRPF a què es refereix l'apartat b) donara un import superior al del creixement màxim del finançament màxim del finançament establit en les regles de modulació financera per als anys 1994 i 1995 dels epígrafs III.5.1 i III.5.2, respectivament, la liquidació definitiva ressenyada en el paràgraf precedent inclourà una partida igual a la diferència entre tots dos imports, que minorarà l'import de la liquidació conjunta de tots dos trams de la participació en ingressos de l'estat.  
Acord segon. Integració de les comunitats autònomes en l'agència estatal d'administració tributària  
L'aplicació del Procediment per a l'aplicació de la corresponsabilitat fiscal en el sistema de finançament de les comunitats autònomes resultaria una mesura insuficient si no va acompanyada d'una participació efectiva de les comunitats autònomes en les tasques de gestió tributària de l'IRPF en els seus respectius territoris, de manera que la trajectòria del rendiment de l'impost siga també una responsabilitat compartida per les hisendes autonòmiques.  
Al mateix temps, la participació en la gestió tributària ha de produir-se, necessàriament, al si de l'Agència Estatal d'Administració Tributària (d'ara endavant Agència), cosa que exigeix establir els criteris i les regles que han d'informar les mesures que s'adopten perquè les comunitats autònomes participen en els òrgans de l'Agència i cooperen en les seues tasques de gestió.  
El Consell de Política Fiscal i Financera entén que la integració de les comunitats autònomes en l'Agència, a fi de responsabilitzar-se i participar en la gestió de l'IRPF en els seus territoris respectius, ha de canalitzar-se per mitjà dels seus "òrgans de relació" en dos nivells, central i perifèric:  
a) A nivell central, mitjançant la creació d'una Comissió Mixta de Gestió de l'IRPF (d'ara endavant Comissió), dependent del president de l'Agència, formada per vuit representants de l'administració tributària de l'estat i quinze representants de les comunitats autònomes. La Comissió es reunirà, com a mínim, una vegada cada semestre, i tindrà les funcions següents:  
- Disseny de la política general de gestió de l'IRPF.  
- Establir les directrius de gestió de l'IRPF respecte a:  
- Plans d'inspecció.  
- Tractament informàtic.  
- Campanyes d'informació i publicitat.  
- Intercanvi d'informació. Per a l'exercici de les seues funcions la Comissió podrà encomanar la realització de les tasques que considere convenients a un comité de treball, compost per cinc representants de les comunitats autònomes (nomenats per la representació de les comunitats autònomes en la Comissió) i el nombre de representants de l'administració tributària de l'estat que considere necessari el secretari d'Estat d'Hisenda fins a un màxim de cinc.  
El comité de treball no tindrà atribuïdes funcions decisòries, i haurà d'elevar els seus estudis, les seues conclusions o propostes a la Comissió, i es reunirà amb la freqüència que siga necessària segons ho exigisquen les tasques encomanades.  
La Comissió adoptarà les seues decisions per votació. A aquest efecte, la representació de l'administració tributària de l'estat tindrà igual nombre total de vots (quinze) que el dels representants de les comunitats autònomes.  
b) A nivell territorial, amb la creació de sengles òrgans de relació dependents del respectiu delegat especial de l'Agència, integrats per cinc representants d'aquesta Delegació i altres cinc de la comunitat autònoma. Els òrgans de relació es reuniran, com a mínim, una vegada al trimestre, i tindran les funcions següents:  
- Garantir el compliment de les directrius establides per la Comissió Mixta de Gestió de l' IRPF.  
- Col.laboració en la gestió de l'IRPF, a través de:  
- Participació en l'elaboració de plans d'inspecció.  
- Participació en l'elaboració de plans d'informació i assistència al contribuent.  
- Elaboració de mecanismes d'intercanvi d'informació.  
El Consell de Política Fiscal i Financera insta el ministre d'Economia i Hisenda perquè s'eleven al Govern i, si escau, a les Corts Generals, els projectes normatius necessaris per a incorporar a l'ordenament jurídic aquest acord.  
Acord tercer. Elaboració d'un llibre blanc sobre el finançament de les comunitats autònomes  
El Consell de Política Fiscal i Financera en examinar els informes dels grups de treball creats en la reunió de 20 de gener de 1992 i a la vista de les dificultats que es posen de manifest per a escometre certes mancances del sistema de finançament de les comunitats autònomes, acorda:  
«Que un grups d'experts independents realitze un estudi sobre el finançament de les comunitats autònomes, que haurà d'estar conclòs el 30 de juny de 1994 i comprendrà:  
Primer  
Estudi de la situació de l'actual sistema de finançament i anàlisi de les possibles pautes de desenvolupament.  
Segon  
Proposta de determinació del nivell dels serveis públics que l'estat garantisca als ciutadans en tot el territori nacional.  
Tercer  
Mecanismes de finançament, forma de càlcul i instrumentació de les assignacions a què fa referència l'article 15 de la LOFCA.  
Quart  
Possibles mesures per a augmentar el grau de corresponsabilitat fiscal de les comunitats autònomes.  
Cinqué  
Capacitat normativa sobre determinades figures tributàries i harmonització necessària per a evitar distorsions o situacions de competència fiscal.»  
Acord quart. Estudi de la problemàtica en el finançament dels serveis sanitaris de la Seguretat Social  
El grup de treball creat en la reunió del 20 de gener de 1992, amb la tasca d'analitzar les disfuncions produïdes pels processos de pressupostació i liquidació de les despeses de les prestacions sanitàries de la Seguretat Social, elevà al Consell unes recomanacions, consensuades entre tots els seus membres amb l'excepció del representant de Catalunya. A la vista d'aquestes recomanacions s'adopta l'acord següent:  
«S'encomana al grup de treball que continue l'estudi de la problemàtica financera i pressupostària dels serveis sanitaris de la Seguretat Social, amb l'objecte d'elevar al Consell un informe que reculla les qüestions següents:  
a) Anàlisi de les desviacions existents en el finançament dels serveis sanitaris.  
b) Proposta de mesures a adoptar per a la correcció dels efectes financers produïts pels dèficits pressupostaris dels exercicis passats.  
c) Proposta de calendari de pagaments de les transferències a or de les comunitats autònomes  
d) Mesures a adoptar per a evitar en el futur les desviacions pressupostàries entre els crèdits inicials i els crèdits finals liquidats.»  
II. Vot particular que formula el conseller d'Economia i Hisenda de la Comunitat Autònoma d'Extremadura  
«El Govern extremeny considera que, després de reconéixer l'esforç integrador i d'aproximació realitzat pel Ministeri, l'acord que aquest Consell ha aprovat en el dia d'avui afecta de manera negativa el sistema de finançament de les comunitats autònomes per diversos motius que succintament exposem a continuació.  
1. No es produeix el que l'Acord d'aquest Consell de 20 de gener de 1992 manà al grup de treball i al mateix Consell a l'hora d'aconseguir una major corresponsabilitat fiscal.  
En efecte, tots els poders normatius i administratius romanen en l'estat, que curiosament garanteix un increment de finançament, encara que siga mínim, a totes les comunitats autònomes independentment del seu esforç fiscal.  
2. L'acord comporta un nou model de finançament, cosa que excedeix de molt el mandat del Consell de 20 de gener de 1992, que pretenia dins del model preexistent buscar fórmules de càlcul que incidiren en la variable esforç fiscal. No obstant això, en el Procediment aprovat ja no es mesura l'esforç fiscal que any a any realitza cada comunitat autònoma, sinó que s'aïlla una participació territorial de l'IRPF, que evoluciona lliurement, encara que s'establisquen límits mínims i màxims a aquesta evolució lliure (la magnitud del límit màxim per al segon any és tal que en la pràctica pot no suposar cap restricció a l'evolució lliure del tram IRPF).  
S'hi estableix, doncs, un nou sistema i un nou repartiment, que afecta l'ordenament bàsic establit en la Llei Orgànica de Finançament de les Comunitats Autònomes i l'Acord per al quinquenni vigent.  
En definitiva, per a moure'ns dins de l'Acord de 20 de gener de 1992, el nou sistema de càlcul ha de ser neutral respecte al finançament anterior, i si bé en l'exercici 1994 aquesta neutralitat està assegurada, ja que les desviacions són mínimes, no així en l'exercici 1995 en què les limitacions s'eleven de forma substancial sense explicació tècnica plausible, quan a més el repartiment de l'increment podria ser absolutament discriminatori entre les comunitats autònomes, alterant-se en aquest cas el status quo de 1992.  
3. El nou acord vulnera, així mateix, la Llei Orgànica de Finançament de les Comunitats Autònomes ja que a l'atzar de la ponderació de la variable esforç fiscal s'anul·len, o es possibilita l'anul·lació de les altres variables distributives o redistributives.  
4. El nou model fa abstracció de la finalitat per a la qual es va concebre el PPIE, és a dir, per a juntament amb els tributs cedits dotar de cobertura econòmica la prestació de serveis abans prestats per l'administració central. Ara, el finançament no es correspon amb el cost de la prestació.  
El Govern extremeny considera que en la negociació de l'acord de referència, el Consell de Política Fiscal i Financera ha estat sotmés a grans pressions externes que han produït alteracions tècniques i que en definitiva, han minvat les condicions de llibertat i assossec que han de presidir la negociació d'acords com l'esmentat».  
Per això, d'acord amb el que estableix l'article 10.2 del Reglament de Règim Interior del Consell, es publica per a coneixement general.  
Madrid, 30 de juny de 1995.- El president del Consell de Política Fiscal i Financera de les Comunitats Autònomes: Pedro Solbes Mira, ministre d'Economia i Hisenda.


Còpia Permalink ELI